text: Ejer forsvundet fra brændende bolig
  31 januar 2012 kl. 10.39
  Da brandvæsnet i nat kom for at slukke en brand i en villa på Pottervej i Over Jerstal, var ejeren ikke at finde på stedet.
  Klokken 23:28 alarmerede en nabo brandvæsnet. Kort forinden havde ejeren af huset forladt stedet, det oplyser vicepolitiinspektør ved Haderslev Politi, Knud Kirsten, til TV SYD. 
  Søren Knudsen fra lokalpolitiet i Haderslev bekræfter til JydskeVestkysten, at den 53-årige forsvundne mand er ejeren af den nedbrændte ejendom.
  Politiet efterlyste ham fra morgenstunden, fordi han forlod stedet i nedtrykt sindstilstand. 
  Politiet er dog indtil videre tilbageholdende med oplysninger, skriver JydskeVestkysten.
  
  Ingen tilskadekomne
  Hele øverste etage i ejendommen er udbrændt, men ingen personer kom til skade ved branden.
  Brandvæsnet har kæmpet med flammerne til langt op ad formiddagen. 
  - Det var helt umuligt for brandfolkene at komme indenfor og slukke ilden, fordi flammerne havde så godt fat, fortæller indsatsleder Ole Christiansen til JydskeVestkysten.
  Årsagen til branden kendes endnu ikke. Det oplyser vicepolitiinspektør ved Haderslev Politi, Knud Kirsten, til TV SYD.
  Den efterlyste mand kørte i en grønlig Toyota Picnic varebil med registreringsnummer VD 39 197.
  